蕭家渡
作者：王十朋
朝代：宋

paragraphs: 渡頭問舟子，此渡胡名蕭。
舟子笑答我，使君家匪遥。
豈不聞侍郎，名德重本朝。
屢爲二千石，兩至萬里橋。
渡旁乃其宅，人亡木惟喬。
陰德滿鄉閭，嘉話傳魚樵。
江水流有盡，姓名磨不消。
近同池號謝，遠類江稱姚。
赧顔謝舟子，講聞非一朝。
恨生晚且賤，無繇際清標。
坡公不識范，韓子思之僑。
敬瞻通德門，魂徃不可招。